Kyk: Hoendervleis-oomblik toe FlySafair oor Ellispark vliegFlySafair se Boeing 737 het Saterdag oor Ellispark gevlieg. (Foto: Verskaf) Die skare wat Saterdag by Ellispark in Johannesburg byeengekom het om die kragmeting tussen die Springbokke en die All Blacks te aanskou, was rasend van opgewondenheid toe ŉ FlySafair-vliegtuig onverwags oor die stadion gevlieg het. Een van die vlieëniers wat die voorreg gehad het om die Boeing 737 te beman, het dié vlug as ŉ “hoendervleis-oomblik” beskryf. “Dit was ŉ besonderse ervaring en ŉ fenomenale dag,” het Joggie Zeuner, hoofvlieënier van FlySafair, aan Maroela Media gesê. Volgens Zeuner was die vlug veral ŉ besonderse belewenis omdat die toeskouers van die stampvol stadion juigend toegekyk het. “Om oor ŉ stadion te vlieg met meer as 60 000 toeskouers wat opgewonde wag vir die wedstryd om te begin, het vir almal hoendervleis gegee,” sê Zeuner. Dit het ook vir talle rugby-aanhangers ŉ terugblik na 1995 gegee toe die Springbokke die Wêreldbeker teen die All Blacks gewen het. “Ek het die kaptein wat destyds die vliegtuig oor Ellispark beman het, persoonlik geken. Dit was natuurlik ŉ groot inspirasie vir my.” Toeskouers wat by die stadion was, het aan Maroela Media gesê dat die gees op die dag ongelooflik was. Dit het merkbaar toegeneem met die onverwagse verskyning van die vliegtuig. “Almal was baie verras en opgewonde toe die vliegtuig oor gevlieg het. Die skare het omtrent mal gegaan – ek wonder of die vlieëniers ons kon hoor,” skerts Lientjie Venter, ŉ toeskouer wat naby aan die stadion se tonnel gesit het. “As ek ŉ All Black-speler was, sou ek bang gewees het oor hoe die skare tekere gegaan het.” (Foto: Verskaf) Die vliegtuig het Saterdag van die OR Tambo Internasionale Lughawe opgestyg en aan die suide van die stadion ŉ paar keer in die lug gedraai, voordat dit 6 000 vt. bo seespieël, en sowat 250 vt. van die stadion se hoogste punt af, oor gevlieg het. Zeuner het die vlug saam met sy mede-kapteins, Pierre Gouws en Andrew Fotheringham, onderneem en sê dit het breedvoerige beplanning en simulasievlugte geverg om eindelik die vlug te laat verwesenlik. Die kapteine het by twee verskillende geleenthede oor die leë stadion gevlieg om seker te maak hul hoogteberekeninge is reg. Hulle het ook die regte roete uitgemerk sodat hulle tussen geboue en torings kon navigeer. “Ons het deurlopend op mense se veiligheid gefokus en het berekeninge oor en oor gedoen om te verseker dat dit perfek is. Ons het verskeie kere simulasievlugte gedoen en die oggend voor die vlug was ons almal weer deur die simulasie,” sê Zeuner. “Ons het geoefen wanneer presies ons te voorskyn moes kom en gefokus om bewus te wees van die situasie, eerder as om na die skare en die uitsig te kyk. “Op die ou end het ons die heel beste veiligheidsmaatreëls getref, maar terselfdertyd verseker dat die toeskouers ŉ goeie vertoning kry.” Joggie Zeuner en Pierre Gouws was aan die stuur van die vliegtuig. (Foto: Verskaf) Hoewel Zeuner jare se ervaring het, sê hy dat die eintlike vlug nogtans ŉ mate van ŉ uitdaging gebied het. “Vir my om in die kajuit van ŉ vliegtuig te sit, is so normaal soos vir iemand om in ŉ kantoor voor hul rekenaar te sit. Tog was daar die uitdaging om die tyd reg te kry om oor die stadion te vlieg en binne ons veiligheidsmarges te hou.” Zeuner vlieg al vanaf 1993 en het sowat 12 500 ure se vliegtyd agter sy naam – 8 000 hiervan is met die Boeing waarmee hulle Saterdag gevlieg het. Gouws en Fotheringham het onderskeidelik 24 500 en 12 000 ure se vliegtyd agter die rug. Volgens Zeuner sou enige van die vlieëniers by FlySafair bekwaam gewees het om dié vlug te onderneem – soveel so dat FlySafair nou ŉ span van vlieëniers bymekaar sit om meer lugvertonings in die toekoms te doen. ŉ Span sal ook binnekort by die Waterkloof-lugskou optree. Vir Zeuner was dit ŉ hoogtepunt van sy loopbaan om oor die stadion te vlieg. Hy meen wel dat dit ewe spesiaal was ná die landing. “Die hele FlySafair-span was betrokke by die beplanning van die vlug en almal se families en kinders het na die tyd na die vliegtuig kom kyk. Dit was bemoedigend om te sien hoe kinders beskryf dat hul ma of pa ŉ hand daarin gehad het om die vlug te verwesenlik. Ek hoop dat kinders dalk geïnspireer word om die lugvaartbedryf te betree en self ŉ liefde daarvoor te ontwikkel.”